Oficialusis leidinys L 286 , 18/10/1990 p. 0029 - 0032



Komisijos Sprendimas 1990 m. rugsėjo 25 d. pripažįstantis, kad Danijos pateikta personalo sveikatos tikrinimo sistema teikia lygiavertes garantijas (90/514/EEB) EUROPOS BENDRIJŲ KOMISIJA, atsižvelgdama į Europos ekonominės bendrijos steigimo sutartį, atsižvelgdama į 1964 m. birželio 26 d. Tarybos direktyvą 64/433/EEB dėl gyvūnų sveikatos problemų, turinčių įtakos Bendrijos vidaus prekybai šviežia mėsa [1], su paskutiniais pakeitimais, padarytais Direktyva 89/662/EEB [2], ypač į jos I priedo IV skyriaus 24 punktą, atsižvelgdama į 1971 m. vasario 15 d. Tarybos direktyvą 71/118/EEB dėl sveikatos problemų, turinčių įtakos prekybai šviežia paukštiena [3], su paskutiniais pakeitimais, padarytais Direktyva 89/662/EEB, ypač į jos I priedo III skyriaus 12 punktą, atsižvelgdama į 1976 m. gruodžio 21 d. Tarybos direktyvą 77/99/EEB dėl sveikatos problemų, turinčių įtakos Bendrijos vidaus prekybai mėsos produktais [4], su paskutiniais pakeitimais, padarytais Direktyva 89/662/EEB, ypač į jos A priedo II skyriaus 20 punktą, kadangi Direktyvos 64/433/EEB I priedo IV skyriaus 24 punkte, Direktyvos 71/118/EEB I priedo III skyriaus 12 punkte ir Direktyvos 77/99/EEB A priedo II skyriaus 20 punkte nustatyta, kad vadovaujantis pirmiau minėtų direktyvų atitinkamai 16, 12a ir 18 straipsniais, Komisija turi pripažinti personalo sveikatos tikrinimo sistemas kaip teikiančias lygiavertes garantijas toms, kurios pagrįstos kasmetiniu sveikatos pažymėjimo galiojimo laiko pratęsimu; kadangi 1990 m. kovo 29 d. ir birželio 19 d. laiškais Danijos valdžios institucijos pranešė Komisijai apie alternatyvią personalo sveikatos tikrinimo sistemą; kadangi ši alternatyvi sistema gali būti laikoma teikiančia lygiavertes garantijas toms, kurios pagrįstos kasmetiniu sveikatos pažymėjimo galiojimo laiko pratęsimu; kadangi šiame sprendime numatytos priemonės atitinka Veterinarijos nuolatinio komiteto nuomonę, PRIĖMĖ ŠĮ SPRENDIMĄ: 1 straipsnis Danijos pateikta ir priede išdėstyta personalo, dirbančio su šviežia mėsa, šviežia paukštiena ir mėsos produktais, sveikatos tikrinimo sistema pripažįstama kaip teikianti lygiavertes garantijas toms, kurios pagrįstos kasmetiniu sveikatos pažymėjimo galiojimo laiko pratęsimu. 2 straipsnis Šis sprendimas skirtas valstybėms narėms. Priimta Briuselyje, 1990 m. rugsėjo 25 d. Komisijos vardu Ray Mac Sharry Komisijos narys [1] OL 121, 1964 7 29, p. 2012/64. [2] OL L 395, 1989 12 30, p. 13. [3] OL L 55, 1971 3 8, p. 23. [4] OL L 26, 1977 1 31, p. 85. -------------------------------------------------- PRIEDAS DANIJOS VALDŽIOS INSTITUCIJŲ PATEIKTA ALTERNATYVI ASMENŲ, DIRBANČIŲ SU ARBA APDOROJANČIŲ ŠVIEŽIĄ MĖSĄ, PAUKŠTIENĄ IR MĖSOS PRODUKTUS, SVEIKATOS TIKRINIMO SISTEMA A. Sveikatos patikrinimas prieš įsidarbinant - Kiekvieno asmens, įdarbinamo apdoroti mėsą, paukštieną arba mėsos produktus, sveikata turi būti patikrinta. Minėtas patikrinimas yra išankstinė tokio įdarbinimo sąlyga. - Sveikatos tikrinimas, kuriuo vadovaujantis yra įvertinamas užkrėtimo per asmenį pavojus, turi apimti ligos istorijos tyrimą, atliekamą užpildant anketą (žr. E dalį), kurią privalo įvertinti gydytojas, ir gydytojo atliekamą bendrą sveikatos patikrinimą. Jei minėtas gydytojas mano esant būtina, tokio sveikatos patikrinimo metu gali būti atliekama ir keletas tyrimų. B. (Kasmetinis) įprastinis patikrinimas - Jei tik minėtos medicinos paslaugų institucijos (veikiančios prie įmonės) arba atitinkamo darbuotojo šeimos gydytojai laiko būtina, o visų pirma tada, kai kyla įtarimų dėl anketos E ir F dalyse išvardytų ligų, tačiau ne rečiau kaip kartą per metus, A dalyje nurodyto personalo sveikata privalo būti įvertinta užpildant anketą (žr. F dalį). - Personalui užpildžius anketą, ji turi būti pateikiama minėtoms medicinos institucijoms. Atsakingas gydytojas, pasirašydamas tą pareiškimą, tokiu būdu pratęsia sveikatos pažymėjimo galiojimo laiką vieneriems metams. Jei gydytojas, vadovaudamasis anketa arba kokia nors kitokia informacija mano, kad yra būtinas papildomas sveikatos įvertinimas, sveikatos pažymėjimo galiojimo laiką pratęsti galima tik gavus tokio įvertinimo rezultatus. Jei minėtas gydytojas laiko būtinu, tokio įvertinimo metu gali būti atliekama keletas tyrimų. - Esant pateisinančioms epidemiologinėms ar klinikinėms priežastims, medicinos tarnyba (veikianti prie įmonės) arba minėto darbuotojo šeimos gydytojas užtikrina, kad galintiems būti užkrėtimo židiniais asmenims būtų uždrausta dirbti su arba apdoroti šviežią mėsą, paukštieną ar mėsos produktus. C. Konsultacijos higienos klausimais Bet kuris asmuo, dirbantis su arba apdorojantis šviežią mėsą, paukštieną arba mėsos produktus privalo būti išklausęs atitinkamus mokymus, ir visų pirma – dėl jo (jos) atsakomybės maisto ir asmens higienos klausimais. D. Papildomos pastabos Nors sveikatos pažymėjimas, užpildytas prieš priimant asmenį į darbą, nesuteikia visiškų garantijų, kad minėtas asmuo nebus užkrėtimo židiniu, pirmą kartą įdarbinant asmenį yra svarbu atkreipti dėmesį į pagrindinius visuomenės sveikatos aspektus, pvz. atsakomybę už bendruosius higienos klausimus bei įsipareigojimą tol, kol yra įdarbintas, pranešti apie visas užkrečiamąsias ligas. Šiomis sąlygomis svarbu, kad minėtas asmuo pakankamai gerai žinotų apie savo, kaip ligų pernešėjo, vaidmenį. Įprastinis personalo, apdorojančio mėsą, paukštieną ir mėsos produktus, sveikatos patikrinimas (paprastai atliekamas kasmet) daugelį metų ir daugelyje šalių buvo atliekamas siekiant sumažinti pavojų, kad minėti asmenys per mėsą, paukštieną arba mėsos produktus perneš vartotojui ligas sukeliančius mikroorganizmus. Įvairiuose tarptautiniuose pasitarimuose buvo keliamas klausimas dėl to, ar tokie įprastiniai patikrinimai, o visų pirma – išmatų tyrimai, turi būti sudėtine priemonių, apsaugančių vartotoją nuo užkrečiamųjų ligų, kurios galėtų būti pernešamos netinkamai apdorojant mėsą, paukštieną ir mėsos produktus, dalimi. Visų pirma, nuolat buvo raginama apsvarstyti įprastinio išmatų tyrimo dėl žarnyno užkrečiamųjų ligų bakterijų naudą. Anksčiau minėtų pasitarimų ataskaitų nagrinėjimas rodo, kad įprastiniai patikrinimai, o visų pirma – išmatų mėginių tyrimai nėra kuo nors reikšmingi, užkertant kelią užkrečiamųjų ligų pernešimui vartotojui per mėsą, paukštieną ar mėsos produktus; kitaip tariant, reguliariai atliekami personalo išmatų ir šlapimo tyrimai dėl Salmonella ir Shigellae nebelaikomi tinkamais. Patikrinimas turėtų būti tik tas, kuris grindžiamas epidemiologinėmis arba klinikinėmis priežastimis. E. Asmenų, įsidarbinančių maisto pramonėje, sveikatos pažymėjimas (Pažymėjimas turi būti užpildomas gydytojo akivaizdoje) +++++ TIFF +++++ F. Asmenų, dirbančių maisto pramonėje, sveikumo patvirtinimas (Šis patvirtinimas (deramai užpildytas) turi būti perduotas įmonės medicinos tarnybai arba minėtam darbuotojui priskirtam šeimos gydytojui) +++++ TIFF +++++ --------------------------------------------------